b"\n_START_ARTICLE_\nAgora\n_START_PARAGRAPH_\nAgora (gr\xc5\xa1ko: \xe1\xbc\x80\xce\xb3\xce\xbf\xcf\x81\xce\xac, iz glagola \xe1\xbc\x80\xce\xb3\xce\xb5\xce\xaf\xcf\x81\xcf\x89 = zbirati se) je bil v anti\xc4\x8dni Gr\xc4\x8diji javni prostor in kraj za zasedanje mestne skup\xc5\xa1\xc4\x8dine, predvsem pa prostor, kjer se je odvijalo trgovsko in politi\xc4\x8dno \xc5\xbeivljenje. Ime agora se je prvi\xc4\x8d pojavilo v Homerjevih epih. Zanj je bila skup\xc5\xa1\xc4\x8dina in hkrati prostor za njeno zasedanje.\n_START_SECTION_\nZna\xc4\x8dilnosti\n_START_PARAGRAPH_\nAgore so bile izvirna stvaritev gr\xc5\xa1kega urbanizma, hkrati glavni trg in versko sredi\xc5\xa1\xc4\x8de mesta, prostor, na katerem so bile najpomembnej\xc5\xa1e zgradbe in templji, namenjeni politi\xc4\x8dnemu in verskemu \xc5\xbeivljenju gr\xc5\xa1kega polisa. Tu so se posvetovali, molili, prina\xc5\xa1ali \xc5\xbertve bogovom, sodili, trgovali in odlo\xc4\x8dali o najpomembnej\xc5\xa1ih vpra\xc5\xa1anjih.\n_START_SECTION_\nZgodovina\n_START_PARAGRAPH_\nPrve agore so bile zgrajene na Kreti od 8. do 7. st. pr. n. \xc5\xa1t. Taka je bila minojska agora v Agii Triadi. Po tem \xc4\x8dasu na agore naletimo tudi po Mikenski Gr\xc4\x8diji (Tirint).  V arhai\xc4\x8dni dobi so bila v agorah te dobe tudi gledali\xc5\xa1\xc4\x8da, npr. v Toriku, Ramnuntu in Ikariji._NEWLINE_Najstarej\xc5\xa1a agora v Atenah, znana kot Tezejeva agora, je bila na zahodnem pobo\xc4\x8dju Akropole. V obdobju klasi\xc4\x8dne gr\xc5\xa1ke civilizacije v 5. st. pr. n. \xc5\xa1t. so agore postale zna\xc4\x8dilnost njihovega na\xc4\x8dina \xc5\xbeivljenja, prostor, kjer so vsak dan opravljali svoje verske, politi\xc4\x8dne, pravosodne in dru\xc5\xbebene dejavnosti ter trgovali. Agore so bile v sredi\xc5\xa1\xc4\x8du mesta ali v bli\xc5\xbeini pristani\xc5\xa1\xc4\x8da, obkro\xc5\xbeene z javnimi zgradbami, templji in kolonadami, okra\xc5\xa1ene so bile s skulpturami, oltarji, fontanami in drevjem. Prepri\xc4\x8dani so bili, da se mora agora' povsem razlikovati od preostalega mesta._NEWLINE_Ob koncu 6. in na za\xc4\x8detku 5. st. pr. n. \xc5\xa1t. je bil uveden nov tip monumentalnih zgradb, namenjenih skup\xc5\xa1\xc4\x8dinam, ekleziasterion ali bulevterij. V helenisti\xc4\x8dnem obdobju so agore dobile obliko zaprtega kvadrata, obkro\xc5\xbeenega z arkadami in stoami.  Rimljani so prevzeli agore od Grkov in jih razvili kot svoj forum."